Tino Sušić i Franko Andrijašević, svaki sa svoje strane, pozivaju na zanimljivu utakmicu, bit će to jedan od najjačih dvoboja što ih može ponuditi HNL scena! Hajduk protiv Lokomotive, ako već nije sudar “bijelih” s Dinamom ili Rijekom, to je treći najveći sraz. A Sušić kontra Andrijaševića u nadmetanju nudi posebnu kvalitetu na našoj sceni.



I uvijek ima nekih, ajmo reć’, neraščišćenih računa. Andrijašević zabija “sve u 16” protiv svoga donedavnog društva, a Sušić je pak isključen u Kranjčevićevoj ulici kad je sudac Tihomir Pejin, ne samo zbog crvenog kartona Sušiću, ukupno ojadio Splićane.



No, pustimo suce, reflektori su uprti u dvojac vladara sredine terena, sad je ovo prilika i da se Sušić revanšira Lokomotivi (što nema izravno veze s Frankom).



Njih dvojica, pak, premda igrači sredine terena, ujedno su i “lažni napadači” kako se to danas kaže, te glavni golgeteri svojih timova. Sušić je zabio 9 golova, a Andrijašević čitavu duzinu, već 12 baluna je s potpisom Franka ušlo u protivničku mrežu.



Sušić je daleko najbolji igrač Hajduka, on daje posebnu dimenziju “bijelima” i to se osjeti kad izostane kao sada protiv Slaven Belupa u Koprivnici. Najveća su pitanja tko će ga nadomjestiti ako doista ode na ljeto u inozemstvo. To će biti hendikep. No, uživajmo barem u Sušiću još do kraja sezone.



Pauzirao je Tino u nedjelju, jučer u Poljudu nisu bili do kraja sigurni hoće li se oporaviti, ali sve se snage upinju da zaigra danas kao jamstvo da će Hajduk već večeras osigurati treće mjesto i komotan izlazak u Europu.



Nasuprot njega, a preklapat će se i po sredini terena – Franko Andrijašević, ex hajdukovac iz Solina. Zabio je Hajduku već četiri gola u pet utakmica što ih je igrao kontra svoga donedavnog društva.



Hoće li dohvatiti Nestorovskog koji vodi na tablici strijelaca sa 16 golova, Franko ih je zabio četiri manje? Nije mu to neki cilj: nada se da će Dinamo osvojit duplu krunu pa da ih tako kao četvrte uvede u Europu.



Kad igraju Hajduk i Lokomotiva uvijek je super utakmica, bude nadigravanja i golova, a teren je u Poljudu savršen.



Sušić ili Andrijašević? Dvoboj vrijedan Europe...